丙辰仍宿清泉寺
作者：黄庭堅
朝代：宋

paragraphs: 山農居負山，呼集來苦遲。
既來授政役，謠諑謂余欺。
按省其家貲，可忍鞭抶之。
恩言諭公家，疑阻久乃隨。
滕口終自愧，吾敢乏王師。
官寧憚淹留，職在拊惸嫠。
所將部曲多，溷汝父老爲。
西山失半壁，且復下囊輜。
啼鴉散篇帙，休吏稅巾衣。
石泉鼓坎坎，竹風吹參差。
書冷行熠燿，壁蟲催杼機。
昏釭夜未央，高枕夢登巘。